Document ID: 32005D0568

KOMISSION PÄÄTÖS,
tehty 11 päivänä heinäkuuta 2005,
Unkarin tasavallan pyynnöstä soveltaa alennettua arvonlisäverokantaa maakaasun toimituksiin
(tiedoksiannettu numerolla K(2005) 2514)
(Ainoastaan unkarinkielinen teksti on todistusvoimainen)
(2005/568/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon jäsenvaltioiden liikevaihtoverolainsäädännön yhdenmukaistamisesta - yhteinen arvonlisäverojärjestelmä: yhdenmukainen määräytymisperuste 17 päivänä toukokuuta 1977 annetun kuudennen neuvoston direktiivin 77/388/ETY (1) ja erityisesti sen 12 artiklan 3 kohdan b alakohdan,
sekä katsoo seuraavaa:
(1)
Unkarin tasavalta ilmoitti komission 12 päivänä huhtikuuta 2005 vastaanottamalla kirjeellä aikomuksestaan soveltaa maakaasun toimituksiin alennettua arvonlisäverokantaa.
(2)
Liittymissopimuksen liitteen X mukaan Unkari voi soveltaa alennettua arvonlisäverokantaa maakaasun ja sähkön toimituksiin yhden vuoden ajan Euroopan unioniin liittymisen jälkeen. Unkari on soveltanut yleistä arvonlisävero/kantaa sähkön toimituksiin 1 päivästä tammikuuta 2004 alkaen.
(3)
Unkari aikoo jatkaa alennetun arvonlisäverokannan (15 prosenttia) soveltamista kaasun toimituksiin ja yleisen arvonlisäverokannan (25 prosenttia) soveltamista sähkön toimituksiin. Tämä arvonlisäverokantojen erityttäminen ei aiheuta kilpailun vääristymistä eikä siirtymistä sähkön kulutuksesta kaasun kulutukseen. Tämä johtuu pääasiassa kansallisista hinnanmuodostussäännöistä, jotka ovat aivan erilaiset maakaasun ja sähkön osalta, sekä siitä, että tekniseltä ja teknologiselta kannalta katsottuna maakaasu ja sähkö voivat korvata toisensa vain lämmitystarkoituksiin käytettyinä. Unkarin viranomaisten mukaan sähkö on noin kolme kertaa kalliimpaa kuin maakaasu.
(4)
Lisäksi kuudennessa arvonlisäverodirektiivissä 77/388/ETY vahvistettuja arvonlisäverosääntöjä maakaasun luovutuspaikasta muutettiin direktiivillä 2003/92/EY (2). Sen varmistamiseksi, että verotus tapahtuu tosiasiallisessa kulutusmaassa, maakaasun luovutusta loppukäyttövaiheessa eli toimitusta kauppiailta ja jakelijoilta loppukäyttäjälle verotetaan paikassa, jossa asiakas tosiasiallisesti käyttää ja kuluttaa hyödykkeen.
(5)
Suunniteltu toimenpide on yleinen toimenpide, jossa maakaasun toimituksiin sovelletaan alennettua arvonlisäverokantaa kuudennen arvonlisäverodirektiivin 77/388/ETY 12 artiklan 3 kohdan b alakohdan mukaisesti.
(6)
Koska kyse on yleisestä toimenpiteestä, jonka toteuttamiseen ei sisälly poikkeuksia, kilpailun vääristymisen vaaraa on pidettävä olemattomana. Koska mainitun direktiivin 12 artiklan 3 kohdan b alakohdassa säädetty edellytys näin ollen täyttyy, Unkarin olisi voitava soveltaa kyseistä toimenpidettä heti, kun tämä päätös on annettu tiedoksi,
ON TEHNYT TÄMÄN PÄÄTÖKSEN:
1 artikla
Unkari voi panna täytäntöön 12 päivänä huhtikuuta 2005 kirjatussa kirjeessä ilmoitetun toimenpiteen, jolla maakaasun toimituksiin sovelletaan alennettua arvonlisäverokantaa, maakaasun tuotanto- ja toimitusedellytyksistä riippumatta.
2 artikla
Tämä päätös on osoitettu Unkarin tasavallalle.
Tehty Brysselissä 11 päivänä heinäkuuta 2005.

Labels: 3
2
18
14